
Kattolamppu ei ole mitenkään erityisen kirkas mutta
Petri siristelee silmiä. Ehkä silmät ovat arat. Ainakin ne
punoittavat jonkin verran. Punoitus voi tosin olla krapulaakin. Hän
on melkein sairaalloisen kalpea ja vaikuttaa ahdistuneelta ja
pelokkaalta



Petri on ehkä kahdeksantoista. Tummat lyhyet hiukset
ovat sekaisin ja farkkutakissa ja mustissa housuissa on mutatahroja
aivan kuin hän olisi ryöminyt ojassa.



Kirkkaan keltainen muovipatja, jolla hän makaa, on
betonilattiaan rajatun ruudun sisäpuolella. Ruutu näyttää
pysäköintiruudulta mutta on selvästi tarkoitettu keltaisille
ohuille muovipatjoille. Patja ei vaikuta mitenkään erityisen
mukavalta. Se on niin ohut, että jos se olisi puhtaampi, siitä
näkyisi läpi. Mukavuustekijä saattaa olla yksi syy sille miksi
Petri makaa patjalla vain nimeksi. Pää koskettaa harmaata
kiviseinää ja jalat sojottavat patjan ulkopuolella kohti huoneen
keskustaa.



Hän nostaa käden silmien suojaksi ja katsoo
ympärilleen ja kurtistaa kulmia. Vaaleat kiviseinät ja vihreä
betonilattia ja harmaan teräsoven nyrkin kokoinen ovisilmä eivät
selvästikään ole mitä hän odotti näkevänsä. Petri katsoo tarkemmin
ympärilleen, mutta se ei muuta tilannetta miksikään. Hän on
putkassa.



– Upeaa, Petri jupisee ja tuijottaa kattoa ja kaivaa
housujen taskusta puhelimen. Näytöllä vilahtaa kuva sillasta, jonka
jälkeen puhelin sammuu itsestään.  



Hän käynnistää puhelimen uudestaan ja valitsee
yhteystiedoista Lassen numeron. Puhelin hälyttää kolmesti, jonka
jälkeen kaiuttimesta alkaa kuulua huutoa. Mies ja nainen
riitelevät. Äänistä päätellen he ovat samanikäisiä kuin Petri.
Riidan aiheesta on vaikea saada selvää koska yhteydessä on niin
paljon häiriöitä. Tuntuu kuin kuuntelisi jotain 1950-luvun
rätisevää radiolähetystä. Puhelin sammuu äkkiä ja tulee
hiljaista.  



Petri mutisee jotain ja käynnistää puhelimen ja
valitsee Whatsappista Lassen numeron. ”Heräsin juuri putkasta, mitä
yöllä oikein tapahtui, en muista mitään”, hän kirjoittaa ja
lähettää viestin ja laskee puhelimen patjalle. 



Seinässä on isoilla kirjaimilla sellin numero.
Numeron ympärille on raaputettu nimikirjaimia ja
haistatteluviestejä. Katonrajassa on jokin piirros. Petri avaa
puhelimen kameran ja zoomaa siihen. Piirroksessa on silta ja
tikku-ukko ja joki. Silta on muutamalla vedolla piirretty kaari,
jossa on kaide ja pari kivijalkaa. Tikku-ukolla puolestaan on
muuhun ruumiiseen nähden luonnottoman suuri pää ja suu mutrussa ja
silmät ristissä kuin humalaisella. Petri ei ole kuitenkaan
kiinnostunut kahdesta edellä mainitusta, vaan tuijottaa sillan ali
virtaavaa jokea. Joki on todella musta. Pari sekuntia sitä ja
kaikki toivo on menetetty. 



Hän pudottaa puhelimen patjalle ja irvistää kivusta
ja suojaa päätä kuin yrittäisi estää sitä räjähtämästä. Otsasuoni
pullistuu vaarallisen näköisesti ja kasvot punoittavat ja hengitys
on katkonaista. Kohtaus on ohi muutamassa sekunnissa ja hän jää
patjalle makaamaan. 



Puoli tuntia myöhemmin Petri avaa silmät ja katsoo
ympärilleen kuin olisi unohtanut missä on, nousee vaivalloisesti
ylös ja raahautuu vesialtaalle. Teräsallas on upotettu seinään
vyötärönkorkuiseen sylinterinmuotoiseen betonikehikkoon. Altaan
vasemmalla puolella oleva wc-istuin on suojattu samalla tavalla.
Seinässä on laidoilta ruostunut teräslevy, jossa on kaksi
nappikatkaisinta. Petri painaa vasemmanpuoleista ja hanasta tulee
vettä. 



Hän kumartuu juomaan ja jähmettyy paikoilleen. Vesi
on ruskeaa ja mutaista ja haisee pahalle. Petri irvistää ja sulkee
hanan, istuu lattialle wc-istuimen viereen ja jää tuijottamaan
ikkunaa. 



Hän kurtistaa kulmia ja kallistaa päätä. Nousee ylös
ja menee lattian poikki ikkunan alle. Seinän levyinen ikkuna on
panssarilasia ja sen vasemmassa yläkulmassa on nyrkin kokoinen
reikä, josta on suora näköyhteys pilvettömälle taivaalle.
Auringonvalosta päätellen on iltapäivä. Ulkona on
hiljaista. 



Taivaalla on jotain, joka näyttää mustalta kuulta
tai mustalta aukolta. Aukko ei heijasta valoa. Se pikemminkin imee
sitä puoleensa. Aukko näyttää myös pohjattomalta. Jos sinne
putoaisi, päätyisi varmaan johonkin vähemmän mukavaan
paikkaan.  



Lattia alkaa täristä ja jostain kuuluu hiljaista
pauhua. Petri katsoo ympärilleen ja perääntyy seinän
viereen. 



Tärinä ja pauhu voimistuvat kuin jokin suuri
verenhimoinen peto yrittäisi kaivautua maan alta selliosastolle.
Petri painautuu matalaksi seinän viereen ja sulkee
silmät. 



Hetkeä myöhemmin jostain läheltä kuuluu räjähdys ja
tulee hiljaista. Petri pysyy kuitenkin liikkumattomana, kunnes
tärinäkin loppuu. Avaa silmät ja katsoo ympärilleen. Kivipöly
heikentää näkyvyyttä ja seinää hallitsee pitkä joka suuntaan
jakaantuva railo. 



Sellin ovi on kadonnut jonnekin. Tai ei ole. Se on
keskellä lattiaa parimetrisen harmaan betonipalkin
vieressä. 



Petri nousee ylös ja pyyhkii pölyä vaatteista,
kiertää palkin ja menee ovelle. Käytävän katossa on reikä, joka
näyttää yhtä mustalta kuin taivaan musta aukko. Betonipalkki on
mitä ilmeisimmin tullut sieltä ja hajottanut sellin oven.
Yhteentörmäys on ollut raju. Palkki on syössyt oven paikoiltaan ja
taittanut sen melkein kahtia. 



Hän kurkistaa hämärälle käytävälle. Käytävän päässä
on kalteri-ikkuna, joka muuttaa valon siniseksi. Käytävän toisessa
päässä on harmaa ovi, jonka näkee juuri ja juuri koska valo yltää
sinne huonosti.



– Haloo. Onko täällä ketään.



Ei vastausta.



Petri astuu sellistä ja suuntaa ovea kohti. Lattia
narisee kenkien alla ja varjot leikkivät vaaleilla tiiliseinillä ja
sellien ovilla, joita on käytävän kummallakin puolella muutaman
metrin välein. Sellien ovet ovat kiinni eikä niiden takaa kuulu
mitään. Ehkä hän on ainoa, joka on toilaillut itsensä
putkaan.



Hän pysähtyy käytävän päähän ja vilkaisee taakse.
Tarttuu kahvasta ja raottaa ovea. Edessäpäin hämärässä on
portaikko. Pari kerrosta ylempänä näkyy valoa. Ehkä siellä on
ikkuna tai kuolemansäde valmiina niittaamaan
hänet.  



Kuolemansäde tai ei, Petri pujahtaa ulos ja hiipii
portaille. Ylhäältä laskeutuva valo käy silmiin ja hän vetäytyy
takaisin varjoon. Tarttuu kaiteesta ja suuntaa ylös.



Hän yrittää edetä mahdollisimman hiljaa mutta
bunkkerimainen portaikko voimistaa jokaisen äänen korvia repiväksi
meteliksi.  



Ensimmäisen kerroksen pariovien takana näkyy hämärä
käytävä. Ovet ovat lukossa, joten Petri koputtaa ikkunaan ja jää
odottamaan.  



Kuluu pari minuuttia eikä ketään näy. Hän työntää
kasvot ikkunaan. Käytävän varrella on useita toimistohuoneita ja
infopiste ja ulko-ovi. Valot ovat poissa pelistä aivan kuten
selliosastolla ja käytävä on hämyinen.  



Petri odottaa hetken, suuntaa portaille ja jatkaa
ylös.  



Toisen kerroksen ovi on myös lukossa. Hän koputtaa
ikkunaan ja odottaa ja kun ketään ei näy, menee portaille ja
kiipeää seuraavaan kerrokseen.  



Kolmas kerros ei tuo asioihin minkäänlaista muutosta
ja Petri alkaa selvästi huolestua. Hän koputtaa oveen, odottaa ja
säntää portaille ja juoksee ylös.



Neljännessä kerroksessa kaikki on toisin. Petri
pysähtyy portaiden päähän ja tuijottaa avointa ovea ja valossa
kylpevää käytävää, eikä selvästikään tiedä mitä tehdä. Hän
laskeutuu muutaman portaan, palaa takaisin ylös ja menee ovesta
sisään.



Kattolamppujen kirkas valo saa lattian hehkumaan.
Petri kävelee varovasti eteenpäin ja pysähtyy. Käytävän päässä on
toimistohuone ovi auki. Hän miettii jotain, jatkaa matkaa ja
pysähtyy ovelle ja vilkaisee sisään.



– Mitä hel.  



Huone on täynnä pöytiä ja hyllyjä, joissa on
erivärisiä kansioita. Nurkassa on suurehko pensas, jonka lehdet
värisevät tuulessa ja ilmassa leijuu keltaista
eristysvillaa.  



Petri menee sisään ja kävelee pöytien ohi. Pysähtyy
irti revityn ulkoseinän luona ja tuijottaa typertyneenä
ulos.

Seinä on poissa aivan kuin joku helvetinkone olisi
repinyt sen irti ja neljännestä kerroksesta näkee hyvin mitä
kaupungissa on yön aikana tapahtunut. Savupatsaita kohoaa taivaalle
kaikkialla. Lähimmät patsaat ovat vain muutaman sadan metrin päässä
keskustassa ja kaukaisimmat kaupungin toisella laidalla sataman ja
paperitehtaan suunnalla.



Naapuritontin linja-autoasema on pommitettu taivaan
tuuliin ja sen paikalla on pohjattomalta näyttävä musta kraatteri.
Kraatterin ympärillä on tiilenkappaleita ja lasinsiruja sekä multaa
ja hiekkaa, joita on lentänyt junaradalle asti. Linja-autoaseman
pysäköintialue on myös kokenut kovia. Mustiksi palaneita
linja-autoja ja henkilöautoja on siellä täällä.



Poliisilaitoksen piha on puolestaan kuin toisesta
maailmasta. Sitä katsoessa voisi luulla, että mitään ei ole
tapahtunut. Kraattereita ja pommituksen jälkiä ei näy ja muutamat
ruutuihin pysäköidyt autot ovat täysin vahingoittumattomia.



Aseman viisikerroksinen länsisiipi palauttaa
kuitenkin nopeasti karuun todellisuuteen. Rakennuksen kolmannen ja
neljännen kerroksen seinä on romahtanut maahan ja käytävät ja
toimistohuoneet näkyvät ulos.



Poliisiaseman editse kulkeva katu on sekin
pommitettu melko lailla hyödyttömäksi. Kraattereita ja romuttuneita
ja mustiksi palaneita autoja on joka paikassa, ja kadun varren
koivuja on kaatunut juurineen jalkatielle tai räjähtänyt
kappaleiksi ympäriinsä. Puutavaraa on eri muodoissa
linja-autoaseman pysäköintialueella ja kadun toisella puolella
nelikerroksisen kerrostalon pihalla. Kerrostalo on myös saanut
osansa hävityksestä. Siitä on jäljellä vain korkea harmaa
betonikasa.



Lattia alkaa täristä ja länsisiiven suunnalta kuuluu
hiljaista pauhua. Petri perääntyy muutaman askeleen ja katsoo kun
naapuritalosta putoilee suuria seinänpaloja alas ja juoksee
huoneesta ulos.



Käytävän valot vilkkuvat hektisesti. Järinä
voimistuu ja pauhu huumaa. Halkeamia ja railoja ilmestyy seiniin ja
katosta sataa betonipölyä niskaan. Petri syöksyy porraskäytävään ja
suuntaa alas.



Ympärille putoilee kattopaneeleja ja portaiden
vaaleaa kiveä ja betonipölyä. Ylhäällä räjähtää ja hän lentää
paineaallon voimasta ensimmäisen kerroksen lattialle.



Meteli ja järinä voimistuvat entisestään ja juuri
kun voisi luulla, että se ei lopu milloinkaan, tulee
hiljaista.



Petri avaa silmät. Kivipölyä on sumuksi asti. Hän
pyyhkii pölyä vaatteista ja vilkaisee lattialle sataneita kaiteiden
kappaleita ja kivilevyjä. Miten ne eivät ole osuneet häneen on
varmaankin pienoinen ihme.



Portaikon ovi on myös hajonnut rytäkässä. Petri
nousee ylös ja menee ovesta käytävälle.



Hämärän käytävän katossa ja seinissä ei näy
halkeamia tai murtumia ja lattiakin vaikuttaa ehjältä. Petri
pysähtyy neuvontapisteen luona ja tuijottaa seinäkelloa, joka
tikittää kahtatoista pääsemättä eteenpäin ja jatkaa
ulko-ovelle.



Oven edessä lojuu polkupyöriä ja auton renkaita,
koivuja ja multa- ja hiekkakasoja. Petri on jo menossa ulos, kun
portaikosta kuuluu jytinää.



Hän syöksyy ulos ja kaatuu jättimäiseen traktorin
renkaaseen. Rengas on varmaan suurin milloinkaan rakennettu.
Ainakin se näyttää todella massiiviselta. Se on helposti kymmenen
kertaa isompi kuin muutamat pihalle eksyneet henkilöauton renkaat.
Miksi se on oven edessä, saattaa olla mysteeri.



Petri nousee ylös ja jähmettyy paikoilleen.
Poliisiaseman nurkalla on musta labradorinnoutaja. Koiran vasen
kylki on verinaarmuilla ja oikeasta korvasta puuttuu pala. Koira
tärisee peloissaan ja säntää varmasti karkuun, jos hän tekee
yhdenkin väärän liikkeen.



He tuijottavat toisiaan. Lipputanko kilkattaa
jossain kauempana ja koira alkaa haukkua. Petri vilkaisee samaan
suuntaan. Taivaalla on musta kuu tai musta aukko, jota hän ihaili
muutama hetki sitten putkan ikkunasta. Haukunta lakkaa ja Petri
katsoo, kun koira juoksee kohti alikulkukäytävää.



Hän nousee traktorin renkaasta ja suuntaa aseman
varjossa kohti linja-autoasemaa.


OEBPS/Fonts/IstokWeb700italic.ttf


OEBPS/Fonts/IstokWebregular.ttf


OEBPS/Fonts/CrimsonTextitalic.ttf


OEBPS/Fonts/CrimsonText700italic.ttf


OEBPS/Fonts/IstokWeb700.ttf


OEBPS/Fonts/CrimsonText700.ttf


OEBPS/Fonts/IstokWebitalic.ttf


OEBPS/Images/bod_cover.jpg
Olavi Koivu

Sillan
varjossa
toinen

aail






OEBPS/Fonts/CrimsonTextregular.ttf


